Indoneziyada zilzila qurbonlari soni 2100 nafarga yaqinlashdi

Indoneziyadagi zilzila va uning ortidan kelib chiqqan sunami oqibatida halok bo‘lganlar soni 2091 nafarni tashkil qilmoqda. Bu haqda Sulavesi viloyati hukumatiga asoslangan holda Detiknews xabar bermoqda.
Ma'lum qilinishicha, Sulavesida qutqarish amaliyoti rasman yakunlangan, ammo qutqaruvchilar zilzila va sunami qurbonlarini tuproq ostidan chiqarib olishni davom ettirmoqda.
Mamlakatning tabiiy ofatlarga qarshi kurashish agentligi (BNPB) vakili Sutopo Purvo Nugroxo 5 mingdan ko‘proq kishi bedarak yo‘qolgan deb hisoblanayotganidan tashvish bildirgan. U o‘z tvitterida 13 oktabrdan buyon G‘arbiy Indoneziyada 543 marta kuchsiz yer osti silkinishlari kuzatilganini yozgan. U yer silkinishlari chastotasi pasayib borayotgani yaxshi alomat ekanini ta'kidlab o‘tgan.
28 sentabr kuni Indoneziyada 7,4 magnitudali zilzila ro‘y berdi, so‘ngra yana 360ta takroriy yer silkinishi qayd etildi. Ular sunami kelib chiqishiga sabab bo‘ldi, uning to‘lqinlari balandligi 5-7 metrni tashkil etdi. Tabiiy ofatlar ikkita yirik shaharni vayron qildi, Sulavesi orolidagi Palu shahrida minglab kishilar yer ostida qolib ketdi, shahar tashqi dunyodan uzilib qoldi.